Ar aizsargātu nosaukumu apzīmēta vīna nozares produkta specifikācijas grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 105. pantu

(2022/C 170/10)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 98. pantam (1).

PRODUKTA SPECIFIKĀCIJAS GROZĪJUMA PIETEIKUMS

“Roero”

PDO-IT-A1261-AM03

Pieteikuma iesniegšanas datums: 19.7.2018.

1. Grozījumam piemērojamie noteikumi

Regulas (ES) Nr. 1308/2013 105. pants — grozījums, kas nav maznozīmīgs

2. Grozījuma apraksts un pamatojums

2.1. Marķēšanas noteikumi

Attiecībā uz “Roero”“Arneis” un “Roero”“Arneis”spumante (dzirkstošajiem) veidiem — nosaukumu var izmantot, arī nenorādot vīnogu šķirni, proti, tas var būt “Roero” vai “Roero”“Arneis” un “Roero”spumante vai “Roero”“Arneis”spumante.

Šis grozījums atspoguļo ražotāju nodomu vairāk popularizēt nosaukumu un norādi uz ražošanas apgabalu arī attiecībā uz baltvīniem, kas ražoti no “Arneis” vīnogām, saskaņā ar noteikumiem, kuri jau ir spēkā attiecībā uz “Roero”rosso (sarkanvīna) veidu, kura pamatā ir “Nebbiolo” vīnogas.

Ir grozīts vienotā dokumenta 9. punkts (“Papildu nosacījumi”) un produkta specifikācijas 1. un 7. punkts.

2.2. Apzīmējumi un vīni

“Roero” / “Roero”“Arneis”riserva veida ieviešana. 1. kategorija “Vīns”

Ražotāji vēlējās efektīvāk izmantot to ar ACVN “Roero” apzīmēto vīnu piemērotību izturēšanai, kuri ražoti no šķirnes “Arneis” vīnogām, ko plaši audzē ražošanas apgabalā. Tas atspoguļo pēdējos gados vērojamo un aizvien pieaugošo šā vīna ražotāju tendenci un vienlaikus sniedz tiem iespēju paplašināt patērētājiem piedāvāto vīnu klāstu.

Ir grozīts vienotā dokumenta 4. punkts (“Vīnu apraksts”) un produkta specifikācijas 1., 2., 4., 5. un 6. punkts.

2.3. Ražošanas apgabals

Šīs ir redakcionālas izmaiņas, kas ietver detalizētāku ražošanas apgabala robežu aprakstu. Vārdi “līdz sasniedz Piobesi d’Alba-Guarene provinces nozīmes automaģistrāli” ir aizstāti ar vārdiem “līdz sasniedz provinces nozīmes automaģistrāli SP 10. Pa šo automaģistrāli tā turpinās līdz krustojumam ar reģionālās nozīmes automaģistrāli SR 29, pa kuru stiepjas ziemeļu virzienā līdz Corneliano d’Alba un Guarene pašvaldību teritoriju robežai, pa ko virzās, līdz nonāk uz provinces nozīmes automaģistrāles SP 171.”

Tā ir ražošanas apgabala robežu precīzāka noteikšana, kas nerada nekādas izmaiņas pašā apgabalā un to nepaplašina.

Ir grozīts vienotā dokumenta 6. punkts (“Noteiktais ģeogrāfiskais apgabals”) un produkta specifikācijas 3. punkts (“Vīnogu ražošanas apgabals”).

2.4. Vīnkopības noteikumi

a) Svītroti vārdi “augstums — ne lielāks kā 400 m virs jūras līmeņa”.

Vīnogulāju atrašanās augstuma ierobežojums — 400 m virs jūras līmeņa — ir svītrots, jo šāds augstums ražošanas apgabalā nav sastopams; tāpēc tika uzskatīts, ka ir vēlams šo norādi svītrot, lai nodrošinātu specifikācijas atbilstību realitātei.

Ir grozīts produkta specifikācijas 4. punkta 2. apakšpunkts.

b) 2Svītroti ierobežojumi attiecībā uz izmantojamajām audzēšanas un apgriešanas sistēmām, jo, lai ražotu kvalitatīvas vīnogas specifikācijā noteiktajā daudzumā, papildus tradicionālajai vertikālo špaleru metodei un apgriešanai pēc Gijo [Guyot] metodes var izmantot arī citas sistēmas.

Lauksaimniecības un vīnkopības metodes gadu gaitā ir attīstījušās, un ražotāji ir pierādījuši, ka jo īpaši šķirni “Arneis” var sekmīgi audzēt, izmantojot arī citus apgriešanas veidus, kas pašlaik nav atļauti, bet palīdz iegūt vīnogas, kuru īpašības ir ļoti piemērotas ar ACVN “Roero” apzīmētu kvalitatīvu vīnu ražošanai. Ražotāji var izmantot metodes, ko tie uzskata par piemērotākajām, lai uzlabotu vīnogu un ražoto vīnu kvalitāti.

Ir grozīts produkta specifikācijas 4. punkta 2. apakšpunkts.

c) Atļauta ārkārtas apūdeņošana.

Pēdējos gados notikušo klimata pārmaiņu rezultātā un arī ņemot vērā to, ka augsne Roero apgabalā pārsvarā ir smilšaina, par saprātīgu tiek uzskatīta šīs iespējas iekļaušana, lai izvairītos no ūdens trūkuma problēmām, jo īpaši jaunākiem augiem.

Ir grozīts produkta specifikācijas 4. punkts.

2.5. Vīndarības noteikumi

Ir pievienoti obligātie izturēšanas periodi “Roero” (baltvīna) veidam ar apzīmējumu riserva (16 mēneši) un papildu ģeogrāfiskās izcelsmes norādi (4 mēneši).

Ņemot vērā ražotāju pieredzi, ir noteikts minimālais izturēšanas periods, kas saistīts ar izcilajām īpašībām, kuras ražotāji plāno izmantot šo vīnu klasificēšanā.

Ir grozīts produkta specifikācijas 5. punkts (“Vīndarības noteikumi”).

2.6. Vīnu apraksts — patēriņam nodotā vīna īpašības

“Roero” / “Roero”“Arneis” veidiem, kuri ietilpst 1. kategorijā “Vīns”, ir palielināta minimālā kopējā spirta tilpumkoncentrācija un minimālais bezcukuru ekstrakta saturs, kā arī paplašināti krāsu deskriptori.

Šo grozījumu pamatā ir pēdējo piecu gadu laikā ražoto vīnu analīžu rezultāti, un tie ir saistīti ar klimata pārmaiņu sekām, īpaši — augstāku temperatūru, jo ir novērota vispārēja un pastāvīga minimālās temperatūras paaugstināšanās, kas ietekmē vīnogu izturību un ekstraktu koncentrēšanos.

Šo apstākļu dēļ “Roero” / “Roero”“Arneis”, arī riserva, veidu minimālā kopējā spirta tilpumkoncentrācija ir palielināta no 11 tilp. % līdz 12 tilp. %, bet minimālais bezcukura ekstrakta saturs — no 15 g/l līdz 15,50 g/l.

— “Salmu dzeltenā” krāsa ir aizstāta ar plašāku krāsas diapazonu, proti, “no salmu dzeltenas līdz zeltaini dzeltenai”, jo līdz ar augstāku ekstraktu koncentrāciju un iespējamu uzlabošanu vai izturēšanu koka mucās var iegūt vīnus daudzveidīgākās nokrāsās.

— Ir paplašināti “Roero”rosso un “Roero”bianco veidu (1. kategorija “Vīns”) apraksti, konkrētāk aprakstot aromātu, kas tiem piemīt, kad tos laiž pārdošanā.

Ir grozīts produkta specifikācijas 6. punkts un vienotā dokumenta 4. punkts (“Vīnu apraksts”).

2.7. Marķēšanas noteikumi

Ir paredzēts noteikums par tādu papildu ģeogrāfisko vienību nosaukumu iekļaušanu marķējumā, kuras norāda pašvaldību teritorijas, pašvaldību teritoriju daļas vai apdzīvotas vietas, kas noteiktas zemes reģistrā, saskaņā ar spēkā esošajiem tiesību aktiem.

Pēc rūpīgas attiecīgo apgabalu atlases mērķis bija labāk identificēt vīna izcelsmi un tādējādi stiprināt tā saikni ar apgabalu, izmantojot mazākas ģeogrāfiskās vienības, kas noteiktas zemes reģistrā un atrodas noteiktajā ražošanas apgabalā.

Ir grozīts produkta specifikācijas 7. punkts un vienotā dokumenta 9. punkts (“Papildu nosacījumi”).

2.8. Iepakojums

a) Attiecībā uz vīna ar KGCVN “Roero” iepakojumu — norādīto izslēgto tilpumu vietā ir uzskaitīti visi atļautie tilpumi.

Atļautie tilpumi ir uzskaitīti skaidrības labad.

Ir grozīts produkta specifikācijas 8. punkts.

b) Tiek uzskatīts, ka ar KGCVN “Roero” apzīmētu vīnu iepakošanai piemērotas ir visas spēkā esošajos valsts un ES tiesību aktos paredzētās aizdares sistēmas, izņemot kroņkorķus un skrūvējamus korķus, kuri izgatavoti tikai no plastmasas.

Ražotāji var brīvi izmantot jebkuru no spēkā esošajos valsts un ES tiesību aktos paredzētajām aizdares sistēmām, izņemot kroņkorķus un skrūvējamus korķus, kuri izgatavoti tikai no plastmasas, jo tiek uzskatīts, ka tie ir mazāk piemēroti tāda produkta tēlam, uz kura ir tradicionālā KGCVN etiķete.

Ir grozīts produkta specifikācijas 8. punkts.

2.9. Vīnkopības produktu kategorijas

4. kategorija “Dzirkstošais vīns” ir aizstāta ar 5. kategoriju “Kvalitatīvs dzirkstošais vīns”.

Grozījums ir saistīts ar faktisko ražošanas situāciju apgabalā un atspoguļo šīs produkcijas patieso kvalitātes līmeni. Ar KGCVN “Roero” apzīmēti dzirkstošie vīni jau tiek ražoti, ņemot vērā kvalitatīva dzirkstošā vīna kategorijas vīniem paredzētās specifiskās prasības un īpašības, piemēram, attiecībā uz vīnogu dabisko spirta saturu, ražošanas metodi un pārspiedienu, saskaņā ar prasībām, kas šai produktu kategorijai noteiktas spēkā esošajos tiesību aktos.

Ir grozīts vienotā dokumenta 3. punkts (“Vīnkopības produktu kategorijas”), 4. punkts (“Vīnu apraksts”) un 8. punkts (“Saikne ar vidi”) un produkta specifikācijas 1.–6. un 9. punkts.

2.10. Saikne ar vidi

Ir papildināta un uzlabota cēloniskā saikne starp ģeogrāfisko apgabalu un produkta kvalitāti jeb īpašībām, norādot ražotos vīnus un cilvēkfaktoru ietekmi.

Ir grozīts produkta specifikācijas 9. punkts un vienotā dokumenta 8. punkts.

2.11. Redakcionāli grozījumi

Specifikācijas 5. punktā ir izlabotas vairākas pārrakstīšanās kļūdas attiecībā uz vīnu izturēšanas perioda sākumu. Vārdkopa ““Roero”riserva (baltvīns) ar papildu ģeogrāfisko norādi — 16 mēneši no tā gada 1. novembra, kurā novāktas vīnogas” ir labota šādi:

““Roero”riserva (baltvīns), arī ar papildu ģeogrāfisko norādi — 16 mēneši no tā gada 1. novembra, kurā novāktas vīnogas”.

Vārdkopā par laiku, kad vīnus laiž pārdošanā, proti, ““Roero” (baltvīns), arī ar papildu ģeogrāfisko norādi — no 1. marta pirmajā gadā pēc vīnogu ražas novākšanas”, ir svītrots vārds “arī”, jo šis nosacījums attiecas tikai uz “Roero” (baltvīnu) ar papildu ģeogrāfisko norādi.

Specifikācijas 6. punktā ir svītrots šāds punkts, jo tas vairs neatbilst spēkā esošajiem tiesību aktiem: “4. Lauksaimniecības politikas ministrija — Cilmes vietas nosaukumu un tipisko ģeogrāfiskās izcelsmes norāžu aizsardzības un izmantošanas valsts komiteja — ir tiesīga ar dekrētu grozīt iepriekš minētās minimālās robežvērtības un bezcukuru ekstrakta vērtību.”

Vārdi “minimālais kopējais dabiskais spirta saturs tilpuma %” ir aizstāti ar pareizo formulējumu “minimālā kopējā spirta tilpumkoncentrācija”.

Produkta specifikācijas 7. punktā (“Apraksts un noformējums”) ir pievienota norāde uz valsts noteikumiem par apzīmējuma vigna izmantošanu.

Specifikācijas 2. pielikumā ir izlabota kļūda papildu ģeogrāfisko vienību sarakstā, kur Guarene pašvaldības nosaukums bija nepareizi uzrakstīts kā Guarente.

Vienotajā dokumentā ir svītrotas norādes uz ārējiem dokumentiem kā specifikācijas pielikumiem.

Ir atjaunināta kontaktinformācija vienotā dokumenta iedaļā “Cita informācija”.

VIENOTAIS DOKUMENTS

1. Produkta nosaukums

Roero

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvs dzirkstošais vīns

4. Vīnu apraksts

“Roero”, arī riserva veids — 1. kategorija “Vīns”

“Roero” (sarkanvīna) veidu iegūst, vinificējot “Nebbiolo” vīnogas.

Krāsa — rubīnsarkana vai granātsarkana.

Smarža — savdabīga, augļaina, dažkārt ar sarkano augļu, piemēram, ķiršu, skābo ķiršu, aveņu, kazeņu un upeņu, niansēm vai ar pikantām notīm, var būt ar koksnes niansēm.

Garša — sausa, pilnmiesīga, harmoniska un var būt tanīniem piesātināta.

Minimālā kopējā spirta tilpumkoncentrācija — 12,50 tilp. %.

Minimālais bezcukuru ekstrakta saturs — 22,00 g/l.

Analītiskie parametri, kas šajā tabulā nav norādīti, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,5 Minimālais kopējais skābums Izteikts vīnskābē — 4,5 grami uz litru Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

“Roero” / “Roero”“Arneis”, arī riserva un vigna veidi — 1. kategorija “Vīns”

“Roero”bianco (baltvīna) veidu, arī ar apzīmējumiem riserva un/vai vigna, ražo, vinificējot vietējās baltogu šķirnes “Arneis” vīnogas.

Krāsa — no gaišas salmu dzeltenas līdz zeltaini dzeltenai.

Smarža — maiga, savdabīga, dažkārt ar izsmalcinātu un elegantu aromātu, kas atgādina baltos ziedus, un svaigu augļu — no ābolu līdz persiku un lazdu riekstu — niansēm, var būt ar koksnes niansēm.

Garša — sausa, eleganta, harmoniska.

Minimālā kopējā spirta tilpumkoncentrācija — 12,00 tilp. %.

Minimālais bezcukuru ekstrakta saturs — 15,50 g/l.

Analītiskie parametri, kas šajā tabulā nav norādīti, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 12,0 Minimālais kopējais skābums Izteikts vīnskābē — 4,5 grami uz litru Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

“Roero” / “Roero”“Arneis” spumante — 5. kategorija “Kvalitatīvs dzirkstošais vīns”

“Roero”spumante (dzirkstošo) veidu ražo, vinificējot vietējās baltogu šķirnes “Arneis” vīnogas.

Putas — smalkas un noturīgas.

Krāsa — mainīgas intensitātes salmu dzeltena.

Smarža — maiga, svaiga, var būt ar raugu, maizes garozu un vaniļu atgādinošām niansēm.

Garša — no īsta bruta līdz saldai; eleganta, harmoniska.

Minimālā kopējā spirta tilpumkoncentrācija — 11,50 tilp. %.

Minimālais bezcukuru ekstrakta saturs — 15,00 g/l.

Analītiskie parametri, kas šajā tabulā nav norādīti, atbilst valsts un ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 10,5 Minimālais kopējais skābums Izteikts vīnskābē — 5,0 grami uz litru Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a) Galvenās vīndarības metodes

—

b) Maksimālais ražas iznākums

“Roero”

56 hektolitri no hektāra

“Roero”“Arneis”, arī spumante

70 hektolitri no hektāra

6. Noteiktais ģeogrāfiskais apgabals

“Roero” vīnu gatavo 19 pašvaldību teritorijās Tanaro (Tanaro) upes kreisajā krastā, eponīmiski nosauktajā Roero apgabalā Kuneo (Cuneo) provincē.

Vīnogu ražošanas apgabalā ietilpst visa Roero zeme, kas ir piemērota šajā specifikācijā aprakstīto vīna īpašību nodrošināšanai.

Šis Kuneo provinces apgabals ietver visu Canale, Corneliano d’Alba, Piobesi d’Alba un Vezza d’Alba pašvaldību administratīvo teritoriju, kā arī daļu šādu pašvaldību teritorijas: Baldissero d’Alba, Castagnito, Castellinaldo, Govone, Guarene, Magliano Alfieri, Montà, Montaldo Roero, Monteu Roero, Monticello d’Alba, Pocapaglia, Priocca, S. Vittoria d’Alba, S. Stefano Roero un Sommariva Perno.

Minētā apgabala robeža ir aprakstīta turpmāk. Sākot no vietas, kur krustojas Asti un Kuneo provinces un Priocca un Canale pašvaldības teritorijas robežas, robežlīnija ved uz ziemeļiem pa Kuneo un Asti provinces robežu līdz Gianoglio krustojumam (350 m augstumā), kas atrodas Montà d’Alba. Tad tā savienojas ar provinces nozīmes ceļu, kas ved uz Sterlotti piensaimniecību, un turpinās pa San Vito ceļu līdz tā krustojumam ar Colle di Cadibona ceļu (valsts nozīmes automaģistrāli Nr. 29).

Robežlīnija sakrīt ar minēto valsts nozīmes automaģistrāli līdz tiltam pār Rollandi upi, pa kuras straumi virzās līdz vietai, kur tā saplūst ar Prasanino upi, un pa Prasanino upi ved līdz 303 m augstumam un pēc tam līdz 310 m augstumam. Tā turpinās pa provinces nozīmes automaģistrāli Madonna delle Grazie virzienā līdz 315, 316 un 335 m augstumam, Perona piensaimniecības virzienā, pēc tam pa zemes ceļu gar Campetto upi līdz krustojumam ar Valle San Lorenzo–Santo Stefano provinces nozīmes automaģistrāli 313 m augstumā.

Pa šo ceļu tā ved Santo Stefano Roero virzienā līdz zemes ceļam uz Beggioni piensaimniecību, kuru tā šķērso, virzoties pa ceļu uz Molli piensaimniecību (376 m augstumā) līdz Prella upei. Pa šo upi tā virzās lejup līdz zemes ceļam, pa kuru ved atpakaļ līdz Furinetti piensaimniecībai un Audano (381 m augstumā) lejup līdz 336 m augstumam. Aiz Roero provinces nozīmes automaģistrāles tā turpinās pa Serramiana ieleju līdz 360 m augstumam. Tā savienojas ar ceļu, kas ved uz Canemorto ieleju (362 m augstumā), un virzās pa to līdz Baldissero (410 m augstumā).

Baldissero rietumos robežlīnija ved 402–394 m augstumā gar grēdu līdz Baldissero un Sommariva Perno pašvaldību teritoriju robežai, kas atrodas 417 m augstumā un pa kuru tā virzās lejup līdz 402 m augstumam.

402 m augstumā tā šķērso Villa di Sommariva, virzās caur Bocche dei Garbine un Bocche della Merla līdz 429 m augstumam un šķērso Pocapaglia un Sommariva Perno pašvaldības teritorijas robežu.

Tad tā ved taisni līdz 422 un 408 m augstumam un turpinās cauri Bocche della Ghia līdz San Sebastiano (391 m augstumā).

No turienes tā virzās pa Pocapaglia pašvaldības nozīmes ceļu, pagriežas pa kreisi un, turpinoties lejup pa Meinina upi, nonāk līdz Gera upei, pa kuru virzās līdz Alba–Bra dzelzceļa līnijai, un pa šo līniju turpinās austrumu virzienā līdz Monticello d’Alba un Alba pašvaldības teritorijas robežai netālu no Piana Biglini. No turienes tā ved uz ziemeļiem pa Monticello d’Alba un Alba, Corneliano d’Alba un Alba, Piobesi d’Alba un Alba, Piobesi d’Alba un Guarene un Corneliano d’Alba un Guarene pašvaldības teritorijas robežām, līdz sasniedz provinces nozīmes automaģistrāli SP 10. Pa šo automaģistrāli tā turpinās līdz krustojumam ar reģionālās nozīmes automaģistrāli SR 29, pa kuru stiepjas ziemeļu virzienā līdz Corneliano d’Alba un Guarene pašvaldību teritoriju robežai, pa ko virzās, līdz nonāk uz provinces nozīmes automaģistrāles SP 171. No turienes robežlīnija pa šo automaģistrāli virzās līdz Guarene, šķērso apvedceļu un nonāk uz San Stefano pašvaldības nozīmes ceļa 288 m augstumā. Pēc tam tā virzās pa Maso vietējās nozīmes ceļu un Morrone vietējās nozīmes ceļu, kas ved uz Cà del Rio (165 m), līdz provinces nozīmes automaģistrālei, kura ved uz Castagnito, pa šo automaģistrāli vedot lejup, līdz sasniedz San Carlo della Serra pašvaldības nozīmes ceļu. Pēc 214 m augstuma atzīmes šķērsošanas līnija virzās pa San Pietro pašvaldības nozīmes ceļu līdz sasniedz Moisa ciematu. Pēc tam līnija virzās pa Moisa pašvaldības nozīmes ceļu, līdz sasniedz Santa Maria ceļu netālu no baznīcas ar tādu pašu nosaukumu 196 m augstumā. Pēc tam tā virzās pa pašvaldības kapsētas ceļu, līdz sasniedz Leschea pašvaldības nozīmes ceļu, šķērsojot 200 m un 193 m augstuma atzīmes un virzoties līdz 244 m atzīmei, kur savienojas ar Castellinaldo–Priocca–Magliano provinces nozīmes automaģistrāli, pa kuru virzās, šķērsojot 269 m augstuma atzīmi netālu no San Michele saimniecības, līdz krustojumam ar Magliano Alfieri–Priocca provinces nozīmes automaģistrāli. No turienes tā ved uz ziemeļaustrumiem pa Priocca provinces nozīmes automaģistrāli caur San Bernardo un San Vittore līdz 213 m atzīmei, kur savienojas ar provinces nozīmes automaģistrāli Nr. 2 (iepriekš Nr. 231). Pēc tam tā pa šo automaģistrāli virzās uz ziemeļaustrumiem līdz krustojumam ar Priocca–Govone provinces nozīmes automaģistrāli, kas ved caur San Pietro un Via Piana ciematu līdz Govone kapsētai. No turienes tā īsu posmu ved uz ziemeļrietumiem pa Craviano pašvaldības nozīmes ceļu netālu no 253 m augstuma atzīmes un pēc tam pa Bricco Genepreto pašvaldības nozīmes ceļu, šķērsojot San Rocco un Monte Bertolo saimniecību, un tad sasniedz Kuneo un Asti provinces robežu. Pa šo robežu tā turpinās uz rietumiem līdz krustojumam ar Priocca un Canale pašvaldības teritorijas robežām.

7. Galvenā(-ās) vīna vīnogu šķirne(-es)

“Arneis B.”

“Nebbiolo N.”

8. Saiknes vai saikņu apraksts

8.1. ACVN “Roero” — informācija par ģeogrāfisko apgabalu

Roero vīnkopības apgabals plešas Tanaro upes kreisajā krastā 19 pašvaldību teritorijā, un tajā galvenokārt audzē divas vīnogu šķirnes — “Nebbiolo” un “Arneis”. Roero apgabalam ir raksturīgs iežu veidojums, kas saistīts ar ģeoloģisku parādību, tā dēvēto Tanaro kaptāžu, ar ko apzīmē zemes garozas kustības izraisītas izmaiņas upes tecējumā. Šīs īpašās parādības rezultātā radās veidojums, kas sastāv no pamīšus izvietotiem smilšu, māla un kaļķakmens slāņiem, kuri atkarībā no apgabala var būt dažādi sajaukušies. Tāpēc šā apgabala augsne ir veidojusies, sadaloties un atkārtoti sajaucoties slāņiem, kas savstarpēji pārklājas, ir no dažādiem avotiem un senos laikos ir nogulsnējušies senās iekšējās jūras (vēlāk to dēvēja par Po līci) kristāliskajā gultnē. Vīndārzi ir pauguraini, un sarkanvīniem izmanto tikai pret dienvidiem vērstās nogāzes. Attiecībā uz baltvīniem ir atļauts arī vērsums pret ziemeļiem.

8.2. Dati par produkta kvalitāti vai īpašībām, kas lielā mērā vai pilnīgi saistītas ar tā ģeogrāfisko vidi

Šajā apgabalā iegūtajiem vīniem izšķiroši svarīga ir augsnes kombinācija; ja augsnē ir lielāks smilšu saturs, iegūtie vīni ir svaigi, eleganti un ar izsmalcinātu aromātu, savukārt māls ietekmē vīnu krāsu, bet kaļķakmens — to smalkos aromātus.

Sarkanvīnus, kas ietilpst 1. kategorijā “Vīns”, gatavo no šķirnes “Nebbiolo” vīnogām, ko audzē galvenokārt pret dienvidiem vērstās nogāzēs un kas ir labi pielāgojusies stāvāko nogāžu augsnei, kura ir nabadzīgāka un smilšaināka. Svarīga nozīme ir augsnes un klimatisko apstākļu kopumam, jo tas jau no paša sākuma nosaka to, kā vīnogas augs un nobriedīs, tām veidojoties uz svaigas un maigas pamatnes, kas galu galā piešķir vīniem dzīvīgu rubīnsarkanu krāsu, kura izturēšanas laikā iegūst granātsarkanu nokrāsu. Smaržas ziņā vīniem piemīt sarkano augļu, piemēram, ķiršu, skābo ķiršu, aveņu, kazeņu un upeņu, aromāts, ko dažkārt papildina samtaini tanīni vai pikantas notis, jo īpaši riserva vai citādi izturētiem vīniem.

“Roero” baltvīnus, kuri ietilpst 1. kategorijā “Vīns” un 5. kategorijā “Kvalitatīvs dzirkstošais vīns”, gatavo no baltogu šķirnes “Arneis” vīnogām, ko audzē gan pret dienvidiem vērstās nogāzēs, gan vēsākos apgabalos, kuri vērsti pret ziemeļiem. “Arneis” vīnogām labvēlīgas ir Roero sausās smilšakmens augsnes, kas ir irdenas un caurlaidīgas, ar smilšainiem slāņiem, kurus atdala merģelis, un iegūtajiem vīniem to ietekmē piemīt izsmalcināti un eleganti aromāti, kas atgādina baltos ziedus vai svaigus augļus, piemēram, ābolus un persikus, vai lazdu riekstus. Šajā zemē augošās vīnogu šķirnes “Arneis” īpašību dēļ dzirkstošie vīni ir maigi, augļaini un svaigi, ar labu skābumu, ko veido dienas un nakts temperatūras atšķirība un dažu vīndārzu vērsums pret ziemeļiem.

8.3. Cēloniskā saikne starp 8.1. un 8.2. iedaļā minētajiem ģeogrāfiskā apgabala elementiem un cilvēkfaktoriem

Šajā apgabalā tradicionāli sastopamās vīnogu šķirnes — “Arneis” un “Nebbiolo” — ir nostiprinājušās Roero vīnkopības kultūrā. Vēsturiskā un kultūras ziņā “Arneis” — vīnogulāju šķirnes, kas Roero kalnos augusi kopš 15. gadsimta, — nosaukuma izcelsme šķietami meklējama to vietējo ražotāju paradumā, kuri tolaik šā baltvīna raksturu saistīja ar dialektā lietotu apzīmējumu nevaldāmai, neuzticamai un ātras dabas personai. Tomēr citi avoti to saista ar dialektā lietotu vārdu “renexij”, ko 15. gadsimtā izmantoja šķirnes “Arneis” apzīmēšanai un kas pats radies no nosaukuma “Renesio”, kādā dēvē vīndārzu, kurš atrodas kalnos un no kura paveras skats uz Canale pilsētu.

Roero apgabalam ir raksturīgas ļoti stāvas nogāzes, kurās vajadzīga liela uzmanība un veicamais darbs ir smags. Tāpēc svarīgs faktors bija vīnkopju apņēmība — ieguldot šajā zemē lielas pūles, viņi ieguva zināšanas un zinātību, kas vajadzīgas, lai pēc iespējas pārvaldītu visas līdz pat vīnogu novākšanai veiktās darbības.

Papildus tam ražotāji laika gaitā ir arvien vairāk noslīpējuši savus vīnkopības paņēmienus, izmantojot piemērotākos zemes zonējuma pētījumus attiecībā uz vērsumu un sastāvu, lai garantētu saražoto vīnu kvalitāti, un neizmantojot ieleju pamatnes zemi, kas ir pārāk līdzena, pārāk mitra un nepietiekami saulaina. Vēl viens svarīgs faktors ir ražotāju ilgā laikā iegūtās zināšanas par vīnu izturēšanu, ieskaitot izturēšanu koka mucās, jo īpaši riserva vīnu gadījumā. Tāpēc viņiem izdodas radīt elegantus sarkanvīnus, kuriem raksturīgi samtaini tanīni, garšvielu nianses un granātsarkana nokrāsa, savukārt baltvīnos saglabājas svaigas un augļainas notis, un to krāsa ir no salmu dzeltenas līdz zeltaini dzeltenai. Ar KGCVN “Roero” apzīmētajiem dzirkstošajiem vīniem, kas ražoti saskaņā ar spēkā esošajos tiesību aktos noteiktajām prasībām attiecībā uz 5. kategoriju “Kvalitatīvs dzirkstošais vīns”, piemīt aromāti ar rauga, maizes garozas un vaniļas niansēm, un to paveidi garšas ziņā ir no īsta bruta līdz saldiem, atspoguļojot to daudzpusību.

9. Būtiski papildu nosacījumi

Papildu ģeogrāfiskās vienības

Tiesiskais regulējums:

ES tiesību akti

Papildu nosacījuma veids:

papildu noteikumi attiecībā uz marķējumu

Nosacījuma apraksts:

ar ACVN “Roero” apzīmēto vīnu marķējumā var norādīt ražošanas apgabalā esošu mazāku papildu ģeogrāfisko vienību nosaukumu, kas attiecas uz īpaši norobežotām pašvaldību teritorijām, pašvaldību teritoriju daļām vai apdzīvotām vietām, kuras iekļautas attiecīgajā sarakstā.

Prasības attiecībā uz marķējumu

Tiesiskais regulējums:

ES tiesību akti

Papildu nosacījuma veids:

papildu noteikumi attiecībā uz marķējumu

Nosacījuma apraksts:

ar ACVN “Roero” apzīmēto no “Arneis” vīnogām ražoto vīnu marķējumā nav obligāti jānorāda vīnogu šķirne.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/16977

(1) OV L 347, 20.12.2013., 671. lpp.